Lofpsalm 33:1, 5.
Skriflesig: Jeremia 33
Teks: Jeremia 33: 3
Roep My aan en Ek sal jou antwoord en jou bekend maak groot en ondeurgrondelike dinge wat jy nie weet nie.
Die Here se genade is baie groter as wat ons baie keer besef of ons kan indink.
In 'n tyd toe die Babiloniërs Jerusalem beleër het, en dit uiters ellendig gegaan het, het die Here Jeremia gestuur om sy genade aan hierdie troostelose mense te verkondig.
Om die volk se geloof so sterk te maak dat hulle sonder twyfel aan die beloftes kan vashou, stel die Here Homself eers bekend.
Hy is die Here wat dit doen.
Hy is die Here wat skep.
Hy is ook die Here wat alles bestier.
Waarom hierdie stewige herinnering aan wie die Here is?
Omdat die Here aan sy gelowiges genade wil openbaar wat van sodanige aard is dat dit groter is as hulle begripsvermoë. Dis ondeurgrondelik.
Die volk was in 'n toestand waarin die Here se straf besig was om hom op hulle te wreek.
Van hulle huise was gesloop en deur die inwoners teen die binnekant van die stadsmuur opgegooi om te help om die muur te verhoog en te versterk sodat die vyand nie van buite af oor die muur kan klim nie.
Vers 5 vertel dat daardie huise vol dooie mense was.
Om die ellende nog skerper op dierdie mense af te druk, sê die Here dat dit inderdaad Hy is wat hierdie mense verslaan het in sy toorn oor al die sondes wat die mense van die stad gepleeg het.
Die Here sê dat al hierdie dinge die teken daarvan is dat Hy sy gesig vir die stad verberg het.
Die volk het nie in hulle wildste drome gedink dat hulle ooit uit hierdie toestand kon uitkom nie.
Die Here het geweet dat hulle wel daar kan uitkom as Hy hulle daaruit wil haal.
Hy het die almag en die liefde om dit te doen.
Daarom hierdie indringende bekendstelling van Wie Hy is en wat Hy sal doen.
Dan rig die Here Hom direk tot sy volk - tot ons!
Roep My aan en Ek sal jou antwoord en My aan jou openbaar.
Hoe gaan die Here antwoord en wat is dit wat Hy gaan openbaar?
Daar is talle voorbeelde in die Bybel waar hierdie woord "aanroep" gebruik word vir mense wat in hulle nood bid, en elke keer gaan dit saam met die verlossing van die Here (Ps. 4: 4; 28: 1; 30: 9; 55: 17; 57: 3 e.a.).
Nou geld dit vir ons ook soos wat dit vir hierdie mense gegeld het vir wie Jeremia gepreek het.
Die Here sal sy genade vir sy volk teruggee: Nie met woorde nie, maar wel met dade.
Wanneer die volk weer die Here aanbid, sal hulle die wonderlike vervulling daarvan sien.
Onder hulle was daar baie verwondes: Die Here sal hulle genees en gesondmaak.
Om hulle is oorlog en dood: Die Here sal 'n duursame vrede gee. Dit is 'n vrede wat tot in ewigheid duur.
Die Here gee dus liggaamlike herstel. Saam met die liggaamlike herstel sal die Here ook geestelike herstel tot stand bring.
Die Here se genade is so groot dat Hy die volk sal reinig van al hulle sondes.
Dit gebeur wanneer die sondes wat die volk doen omgeskep word in geregtigheid.
Eintlik gebruik die Here twee woorde om te sê wat Hy met ons gaan doen in sy genade: Hy gaan ons reinig en ons vergewe.
Hierdie vers (v. 8) maak een ding baie duidelik:
Die fisiese en stoflike herstel wat die Here aan ons belowe, het 'n geestelike ondergrond.
Wanneer daar innerlike verandering plaasvind, kom die uiterlike verandering eers tot stand.
Daarom staan daar in ons teksvers dat ons die Here eers moet aanroep dan gee Hy sy seën in oorvloed.
Van vers 6 af leer die Here dan ook dat Hy ons lot fisies en geestelik sal verander.
Waarmee laat dit ons vandag?
Ons staan voor dieselfde roeping as die mense van Juda wat opgeroep word tot bekering en aanbidding.
Tog met 'n klein verskil: die Here het sy seën in die dood en oorwinning van sy Seun Jesus Christus reeds oor ons bevestig.
Die Drie Enige God roep ons vandag om aan sy tafel te kom aansit om liggaamlik en geestelik herinner te word aan die feit dat ons liggaamlik en geestelik deel het aan die verlossing wat Hy bewerk het aan die kruis.
Net soos aan Juda bevestig die Here aan ons sy beloftes so ver voortuit as tot in die Nuwe Jerusalem.
Deur die kruis van Jesus Christus kry ons toegang na 'n stad toe waar daar vir ewig vreugde is.
Deur die kruis van Jesus Christus kry ons toegang na 'n Stad waar die stem van die bruid en die Bruidegom gehoor gaan word. Maar dan is dit nie twee mense wat gaan trou nie - dit is dan die ewige bruilof van die Lam en sy Bruid: Jesus en die Kerk.
Die rustigheid van veetroppe wat wei en getel word in die aand laat iets deurskemer van alle haat en dood wat verbygegaan het. Alle straf is voltrek en afgehandel.
Dan lewe ons saam met ons Skepper in sy ewige heerlikheid.
Kom sit aan die tafel van die Here en terwyl ons eet en drink, gedenk ons die genade van die ewige God wat dit alles vir ons waar maak.
Skrifberyming 45:1, 12.
Slotpsalm 48: 1.
Datum: 3 Maart 2002 oggend)